《赠别穆元林》
唐代·李颀

贰职久辞满，藏名三十年。丹墀策频献，白首官不迁。

明主日征士，吏曹何忽贤。空怀济世业，欲棹沧浪船。

举酒洛门外，送君春海边。彼乡有令弟，小邑试烹鲜。

转浦云壑媚，涉江花岛连。绿芳暗楚水，白鸟飞吴烟。

赠赆亦奚贵，流乱期早旋。金闺会通籍，生事岂徒然。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。